সেটা কী রকম? পিচ প্রস্তুতকারক বলেছেন, ‘‘এখানে দিনে প্রচণ্ড গরম। রাতে আর্দ্রতা বাড়বে, খুব শিশির পড়ারও আশঙ্কা আছে। সারা দিন ধরে পরিবেশ, পরিস্থিতি বদলে যেতে পারে। বিকেলের দিকে পিচে দ্রুত বল আসতে পারে। আবার সন্ধ্যার পরে বল সিম করতে পারে। স্পিনও হতে পারে।’’ টোবির কথায় পরিষ্কার, ব্যাটসম্যানদের জন্য স্বর্গভূমি নাও হতে পারে দুবাইয়ের বাইশ গজ। সাধারণত, ওয়ান ডে ম্যাচে তিনশো রান এখন হামেশাই দেখা যায়। কিন্তু পিচ প্রস্তুতকারক সে রকম আশার বাণী শোনাচ্ছেন না। তাঁর মন্তব্য, ‘‘আমরা দুটো নতুন পিচ বানিয়েছি দুবাইয়ে। সাধারণত এখানে প্রথমে ব্যাট করলে ২৬০ রানের মতো ওঠে। আমরা চেষ্টা করছি, যেন আর একটু ব্যাটিং সহায়ক পিচ বানানো যায়। কিন্তু ঘটনা হল, বছরের এই সময় সেটা করা খুব কঠিন।’’